Земеродно рибарче
Земеродното рибарче (Alcedo atthis) е дребна птица от семейство Земеродни рибарчета (Alcedinidae). Среща се и в България.

Физически характеристики 
Горната страна на главата на мъжкия е тъмнозелена с напречни сини ивици. „Бузите“ са ръждиви, а зад тях има бяло петно. Гърбът, кръстът и опашката са сини. Гърдите и коремът – ръждиви. Крилата са тъмнозелени със сини капковидни петна. Гръбната страна на женската е със зеленикав оттенък, коремната страна е по-светла, а долната половина на клюна или само основата му е червена. Младите екземпляри имат по-светло оперение без метален блясък и перата по гърдите са с кафяв оттенък. Дължина на тялото: 16 cm. Размах на крилете: 25 cm.

Начин на живот и хранене 
Лети ниско над водата, като маха бързо с крила и издава тънък писклив звук. Често стои кацнало неподвижно на клонче, надвесено ниско над водата или по камъните. Храни се с малки рибки, които лови по водната повърхност, водни насекоми и техните ларви, мекотели и дребни земноводни.

Размножаване 
Гнездото си прави в дупки по бреговете на реки. Дупката е дълга от 30 cm до 1 метър и на края завършва с широка гнездова камера без постелка. По-късно дупката се покрива с дебел слой от хранителни останки и мирише неприятно. Снася 4 – 8 кръгли бели яйца, които родителите мътят 21 дни. Малките напускат гнездото след 18 дни. Земеродното рибарче отглежда две поколения годишно.

Любопитни факти 
Формата на клюна на земеродното рибарче е вдъхновило японците да изобретят влаковете тип „стрела“, които са и едни то най-бързите влакове.

Списък на подвидовете 
 Alcedo atthis atthis (Linnaeus, 1758)
 Alcedo atthis bengalensis Gmelin, 1788
 Alcedo atthis floresiana Sharpe, 1892
 Alcedo atthis hispidoides Lesson, 1837
 Alcedo atthis ispida Linnaeus, 1758 – Синьо рибарче
 Alcedo atthis salomonensis Rothschild & Hartert, 1905
 Alcedo atthis taprobana O. Kleinschmidt, 1894

Външни препратки 
 Земеродно рибарче
 Видео клипове на Земеродно рибарче  в Internet Bird Collection
 Земеродно рибарче (Alcedo atthis) Снимки

Източници 

Фауна на Палеарктика
Същински земеродни рибарчета
Фауна на Индо-Малайската област
Фауна на Австралазия